**12:7:1**

**12 אמנים, 7 ימים, גג אחד**

אוצר: רועי מעין

אמנים משתתפים: מוחמד אבו רקיה, יואב אדמוני, סדיקו אוקפדג'ו, אפרת אייל, זהרה הראל, חסן חאטר, טליה טוקטלי, ג'ייקוב מודט, מנאל מורקוס, שרון פזנר, ולנטינס פטיקו, גלעד רטמן

12 אמנים, 7 ימים, גג אחד: אין-ספור שיחות, מפגשים, השראה ויצירתיות

חיבורים על חיבורים – של צורות, טקסטורות וצבעים; בין בני אדם לבני אדם; בין בני אדם לחומר; בין בני אדם למקום.

סימפוזיון הקרמיקה הבין-לאומי בגלריה לאמנות באום אל-פחם הוא אירוע ייחודי בנוף המקומי והעולמי מבחינות רבות. המפגש האינטנסיבי, היצירתי והחברתי, בין אמנים ממקומות שונים בעולם, ממגוון עדות ודתות, במגוון גילאים וממגדרים שונים, הניב חיבורים שלא יכלו להתרחש במקום אחר או בזמן אחר. לאורך שהות בת שבוע ימים בקפסולה סגורה נרקמה אט-אט שפה ייחודית שנבעה מהמפגש ומהדיאלוג שנוצר בו כל אלו ניכרים בכל פרט בתערוכה. החומר – האדמה – שבדרך כלל הוא מקור לקונפליקט ולמחלוקת, חומר המפלג ומפריד בין אנשים, שימש בסימפוזיון דווקא כחומר מחבר ומקרב.

הקפסולה הסגורה, למעשה, לא הייתה סגורה לחלוטין, אלא נותרה פתוחה למעטפת הייחודית של העיר אום אל-פחם, שעטפה אותנו מכל עבר. גג הגלריה, ששימש מרחב פעולה לאמנים שהשתתפו בסימפוזיון, לא רק צופה אל העיר, אלא גם מזמין את העיר אליו. ואכן, הדיאלוג אינו מתקיים רק בין האמנים לבין עצמם, אלא בינם לבין המראות, הריחות ובעיקר האנשים של אום אל-פחם, שאימצו אל לבם את האמנים והאמנות. תושבי העיר פתחו בפנינו את בתיהם ואת לבם בנדיבות יוצאת דופן, וכך לקחו גם הם חלק בסימפוזיון, בהיותם מקור השראה ומושא לדיאלוג.